Il-Qorti Ċivili preseduta mill-Imħallef Lorraine Schembri Orland qalet li d-drittijiet umani u dak għal smigħ xieraq ma nkisrux meta l-Kummissjoni għall-Amministrazzjoni tal-Ġustizzja ikkonkludiet il-pożizzjoni tagħha fuq it-tieni mozzjoni ta’ tneħħija tal-Imħallef Lino Farrugia Sacco. Qalet li ma kienx hemm lanqas ksur tal-Konvenzjoni Ewropea tad-drittijiet umani. L-imħallef Farrugia Sacco kien fetaħ kawża kostituzzjonali kontra l-Kummissjoni għall-Amministrazzjoni tal-Ġustizzja, l-Avukat Ġenerali, il-Prim Ministru u l-Kap tal-Opożizzjoni wara li kienet tressqet it-tieni mozzjoni ta’ impeachment kontrih fil-Parlament meta l-ewwel mozzjoni kienet waqgħet għax kien ġie xolt il-Parlament. L-Imħallef Farrugia Sacco kien fetaħ il-kawża minħabba li l-Kummissjoni għall-Amministrazzjoni tal-Ġustizzja, ma kinetx sejħitlu biex jagħti x-xhieda tiegħu qabel ikkonfermat id-deċiżjoni tagħha.